C 465/16
BG
Официален вестник на Европейския съюз
6.12.2022 г.
Вторник, 3 май 2022 r.
82. подкрепя устойчивите практики в крайбрежния и морския туризъм, тъй като те са от съществено значение за конкурентоспособността на регионите на Атлантическия океан, Средиземно море и Балтийско море и за създаването на високостойностни работни места в областта на синьото образование и професионално обучение; подчертава, че специфичното обучение в областта на дейностите на синята икономика би допринесло за повишаването на осведомеността за морските екосистеми и необходимостта от тяхната защита; 83. призовава Комисията да проведе обширна консултация с регионалните и местните органи, както и с всички свързани заинтересовани страни, за да се набележат конкретни решения за местните и регионалните общности; 84. отправя искане към Комисията да направи оценка на възможните решения за насърчаване на устойчивостта на сектора на туризма спрямо въздействието на бъдещи пандемии или други причиняващи сътресения събития, които пораждат риск за туристическите дейности, и да предложи подходящи инициативи за подобряване на условията на труд и заетост на работниците в сектора, за да се повиши неговата привлекателност и да се спомогне за реализирането на пълния потенциал на синята икономика; 85. подчертава значението на плаването с яхта и ветроходството за морския туризъм; подчертава ролята на местната култура и гастрономия в развитието на европейския крайбрежен туризъм и значението на плажния и подводния туризъм, риболовния туризъм, екотуризма, водните спортове и индустрията на круизните пътувания; 86. подчертава значението на защитените морски зони като инструмент за опазване на океаните; счита, че тези зони представляват възможност за развитието на научен туризъм; 87. приветства поставения от Комисията акцент върху устойчивия и „бавен“ туризъм и целта за разработване на пакети за подпомагане („План за местни зелени пактове“) с цел оказване на подкрепа за зеления преход на градовете и регионите; отбелязва потенциала на отдалечените острови и крайбрежните общности да играят водеща роля в този преход; 88. призовава Комисията и държавите членки да признаят приноса на любителския морски риболов и произтичащия от него туризъм за синята икономика, както и потенциала на този сектор да осигурява допълнителни икономически възможности за крайбрежните общности; 89. изразява съжаление, че потенциалът на синята икономика не е взет предвид в достатъчна степен при изготвянето и оценката на националните планове за възстановяване и устойчивост, финансирани от Next GenerationEU; 90. призовава за създаване на подходяща финансова рамка за стимулиране на развитието на синята икономика и създаването на работни места, която да интегрира и координира различните налични финансови инструменти — европейските структурни и инвестиционни фондове (ЕФМДРА, ЕФРР, ЕСФ, Кохезионния фонд), „Хоризонт Европа“ за периода 2021 — 2027 г. и др.; обръща внимание на необходимостта от насърчаване на по-доброто съответствие на посочените инструменти с нуждите на заинтересованите страни и широкото разпространение на съществуващите възможности; 91. призовава за задълбочена дискусия на равнището на ЕС със сектора, при която да се вземат предвид сериозните социално-икономически последици от правилата за измерване на риболовния капацитет, относно въздействието на тези правила върху рибарството и живота на рибарите, като същевременно се запази строг контрол върху риболовния капацитет; 92. подчертава стратегическото значение на корабостроенето и кораборемонтните дейности и тяхната взаимовръзка с други сектори, като сектора на морския туризъм; счита, че залагането върху технологичните иновации и силно специализираните процеси, които биха могли да донесат ползи в добавена стойност, може да постави сектора в ситуация на по-слаба конкуренция на световно равнище и да улесни обръщането на низходящата тенденция, която се наблюдава в него; защитава съществуването на конкретни помощи за възстановяване и модернизиране на корабостроителната промишленост в държавите членки, в различните им форми; 93. отбелязва, че занаятчийските и дребномащабните флоти на ЕС са много остарели, особено в най-отдалечените региони, че техните плавателни съдове са с много висока средна възраст и са опасни както за хората, работещи с тях, така и за самия улов, и отново подчертава необходимостта от подкрепа от страна на ЕФМДРА за закупуването на нови лодки, без това да води до увеличаване на улова и при зачитане на максималните устойчиви добиви, като по този начин се постигне повишаване на тяхната екологична ефективност; 94. припомня, че в определени случаи риболовните флоти на най-отдалечените региони са в много лошо състояние и представляват опасност за сигурността на рибарите и околната среда; в този контекст счита за необходимо да се намерят решения за подобряване на безопасността и условията на труд за рибарите, за намаляване на емисиите на CO2 и за подобряване на състоянието и условията за съхранение на улова; подчертава необходимостта да се гарантира непрекъснатост на предоставянето на здравословни и висококачествени протеини в условия, които са напълно безопасни и сигурни, с по-малко въздействие върху околната среда и без да се увеличава риболовният капацитет;